Treine loop nog | George Herald
Treine loop nog
Die Shongololo seil stadig verby die feesgangers in die Tuinroete Botaniese Tuin. Foto: Pauline Lourens
GEORGE NUUS - Heelwat Fynbos Eco feesgangers het Saterdag vreemd opgekyk toe hulle skielik die polsende geluid van 'n diesellokomotief hoor. Dit was die Shongololo Express, 'n privaat maatskappy wat treintoere in SA reël, maar wat hoofsaaklik in die buiteland bemark.
Die trein met sy twee roomkleurige passasierwaens het stadig verby geseil. Hy het 'n slakkepas gehandhaaf om nie die motors wat so na aan die spoor geparkeer het en die spooroorgang by die Tuinroete Botaniese Tuine te ontwrig nie.
Die maatskappy bied 16-dag treinritte deur Suider- Afrika, Namibië, Botswana en Zimbabwe aan. Al het die Outeniqua Choo-Tjoe sy diens gestaak, is daar dus nog heelwat treinverkeer op die George-Oudtshoorn-treinspoor.
"Daar is nog die Rovos Rail, die Outeniqua Power Van sowel as Transnet-goederetreine wat tussen Mosselbaai en Port Elizabeth loop en gebruik maak van die spoor langs die botaniese tuin," sê Kobus Volschenk van die Outeniqua Spoorwegmuseum.